Liputiniai

Liputiniai (Certhiidae) – žvirblinių (Passeriformes) būrio paukščių šeima.

Išvaizda 
Šeimai priklauso maži, 10-30 g sveriantys paukščiai, kurių snapas ilgas ir palinkęs žemyn. Šerelių žiočių kampuose nėra. Kojos stiprios, pirštai ilgi ir su aštriais riestais nagais. Plunksnų apdaras purus.

Biologija 
Gyvena įvairiuose miškuose. Vikriai laipioja medžių kamienais, dažniausiai iš apačios į viršų.

Lizdas 
Lizdą krauna uoksuose, įvairiuose plyšiuose, po atšokusia žieve. Deda 2-8 baltus dėmėtus kiaušinius. Patelė peri daugiau kaip 2 savaites. Jauniklius maitina patinas ir patelė.

Mityba 
Minta įvairiais vabzdžiais.

Paplitimas 
Paplitę Europoje, Azijoje, Afrikoje, Australijoje ir Šiaurės Amerikoje.

Gentys ir rūšys 
Šeima išskiriama į du pošeimius, kurių kiekviename po vieną gentį:
 Pošeimis. Šiauriniai lipučiai - Certhiinae
 Šiauriniai lipučiai - Certhia Linnaeus, 1758
 Eurazinis liputis, liputis - Certhia familiaris Linnaeus, 1758
 Hodžsono liputis - Certhia hodgsoni Brooks, 1871
 Amerikinis liputis - Certhia americana Bonaparte, 1838
 Sodinis liputis - Certhia brachydactyla C.L. Brehm, 1820 
 Himalajinis liputis - Certhia himalayana Vigors, 1832 
 Nepalinis liputis - Certhia nipalensis Blyth, 1845 
 Sikiminis liputis - Certhia discolor Blyth, 1845 
 Manipurinis liputis - Certhia manipurensis Hume, 1881 
 Sičuaninis liputis - Certhia tianquanensis Li, 1995 
 Pošeimis. Dėmėtieji lipučiai - Salpornithinae
 Dėmėtieji lipučiai - Salpornis G.R. Gray, 1847
 Dėmėtasis liputis - Salpornis spilonotus Franklin, 1831

Literatūra 
 Lietuvos fauna. Paukščiai. V., 1991, T.2, p. 192-193. ISBN 5-420-00398-8.
 Logminas V. Lietuvos paukščiai. V., 1979, p. 162.